(Danskarne klaga.) – – – – – – – – – – – – – Disse schade is unszeme genedigen heren unde den synen bescheen van sunte Panthaleonis dage des 58 jares an beth to sunte Bartholomeus dage dar negst volgende vort over eyn jar. – – – – – – – – – – – – – – – – – – – – – Item hebben ock de Danczker jegen densolven reczesz her Karl Knutszon geheget unde upgeholden, de denne darover unszem gnedigen hern koning synen riken, landen unde luden velen mercklicken schaden hefft togefoget, alsze etlicker mate hir navolget. To dem ersten so disse vorgescreven reczesz aldererst gemaket was unde beslaten, stundt de genante Karl strax mit groter verrederiie und list nah deme rike van Sweden, willende unszeme gnedigen hern dat van der handt bringen, unde dat eyn solk gescheen is to bewiszende, wart deyhenne, dorch den he solke vorrederiie bestellet hadde, apembare gerichtet nah syner egenen bekantnisse. Item hefft he ock dorch gelyke list unszem genedigen hern syn sloth Wiborch affhendich gemaket, datsolvet denne unsze genedige herre mit gemeyner macht syner kronen van Sweden nah swaren kosten, schaden der lude [unde] gudes, desolven borch wedder hefft mit forsse wynnen moten etc., dar unsze genedige herre kost up dede, dat wie achten baven twemalhundertduwszent Rinsche gulden. Item hefft he dergeliiken syne hemelicke stempelinge in unszes genedigen hern riike Sweden mennigerwisz listliken gefuget, syner genaden twedracht darinne to fogen efft em ock gancz van der handt to bringende, solkes syne koniglicke genade mit swaren kosten unde arbeith hefft moten wedderstan unde nach alle dage moth so daen, dat syne genade nicht hefft konnen stan mit soszmalhundirtduwzent Rynsche gulden, ane den groten kost unde teringe, de syn genade nach darumbe alle dage deit unde don mot. Hir up disse dre artickel antworde wie (Danzigs ombud) also, dat her Karl Knutsszon dorch unszen genedigsten hern koning unde van der stat Danczk geleidet is unde hefft gelavet bii syner zelen zelicheit, nach mit worden, werken effte irkeyner besteltnisse durch sick addar dorch andere in dem ryke to Sweden nach sust in den dren riiken schaden to donde, dewiile he mit uns is unde synes geleides gedencket to gebrwken, unde dat he eth gerne dede, hefft he es dach keyne macht to donde unde wie es eme ock nicht togelaten hebben nach gestaden willen in keyner wisze, unde hadde unde nach hefft ock der macht nicht, darmede he eth don kunde, dat he Wiborch affhendich solde gemaket hebben, unde hefft sick des ock also entschuldiget, dat em des wol steyt to geloven unde wie uns des syner mechtigen willen, sick des beth to entleddigen, effte he des im rechten plichtich were, unde effte wes van eme geschen were, des wie nicht vorhapen, is geschen buten unszem willen, weten unde volbort unde hebben en darup nicht geheget. – – – – – – – – – – – – – – – – – – – – –